次韵劉貢父登黄樓懷子瞻二首  其二
作者：蘇轍
朝代：宋

paragraphs: 藹藹才名世，駸駸日轉禺。
一時同接淅，平昔共棲梧。
攬轡真壯士，擁旄良丈夫。
塵埃脫緇綬，水石慰霜須。
勝地來相失，清樽未暇俱。
射餘空見帖，鑄罷祗觀橅。
歸計何當决，徂年貴早圖。
檻中終爲食，韝上耻聞呼。
顧我千羊毳，平生一釣艫。
微官不須滿，也復試遊吳。